b'\n_START_ARTICLE_\nPilot-balon\n_START_PARAGRAPH_\nPilot-balon je manji gumeni balon okrugla oblika koji se napunjen vodikom ili helijem koristi u meteorologiji. Pilot-balon ne nosi nikakav mjerni instrument, a pra\xc4\x87enjem njegova gibanja s pomo\xc4\x87u teodolita u jednakim vremenskim razmacima mogu se izra\xc4\x8dunati smjer i brzina vjetra na visinama do kojih se balon dignuo. Ograni\xc4\x8dena mu je uporaba pri jakom vjetru i niskim oblacima te oborinama, pa se danas malo koristi jer ga u sve ve\xc4\x87oj mjeri zamjenjuje radar,\xc2\xa0lidar te ure\xc4\x91aj vjetrovni presje\xc4\x8dnik, kojim se visinski vjetrovi odre\xc4\x91uju u u\xc4\x8destalim vremenskim razmacima (na primjer pola sata ili jedan sat).\n_START_SECTION_\nPilot-balonska mjerenja\n_START_PARAGRAPH_\nPilot-balonska mjerenja su najjednostavnija metoda mjerenja vjetra u slobodnoj atmosferi. Manji baloni od prirodne ili umjetne gume (prosje\xc4\x8dne mase 20, 30 ili 100 grama), napunjeni odre\xc4\x91enom koli\xc4\x8dinom vodika, di\xc5\xbeu se gotovo jednolikom brzinom i otklanjaju od okomice ustranu, kamo ih zanosi vjetar. Balon se prati opti\xc4\x8dkim teodolitom. U jednakim vremenskim razmacima o\xc4\x8ditavaju se kutovi nagiba \xcf\x86 (elevacija ili kutna visina) pod kojim se balon vidi prema obzoru (horizontu), te kut azimuta \xce\xb1 (kut balona prema zemljopisnom sjever[[]]u). Pomo\xc4\x87u izmjerenih kutova i poznatih visina balona h u uzastopnim minutama mogu se trigonometrijski prora\xc4\x8dunati vodoravne projekcije putanje balona d, a odatle i smjer i brzina vjetra u sloju atmosfere izme\xc4\x91u uzastopnih visina mjerenja. _NEWLINE_Upotreba pilot-balona ograni\xc4\x8dena je na povoljne vremenske prilike, a pretpostavlja stalnu brzinu dizanja balona, \xc5\xa1to ponekad nije slu\xc4\x8daj. Da bi se taj nedostatak uklonio, za istra\xc5\xbeiva\xc4\x8dke svrhe slu\xc5\xbee 2 teodolita, smje\xc5\xa1tena na kraju baze dovoljne du\xc5\xbeine (bazi\xc5\xa1na mjerenja). Istodobno o\xc4\x8ditavanje kutova pod kojima se vidi balon s oba kraja baze omogu\xc4\x87uje da se trigonometrijskim relacijama odredi polo\xc5\xbeaj balona u atmosferi bez prethodnog poznavanja visine balona, pa se time mo\xc5\xbee odrediti i smjer i brzina vjetra.'